**BBDO Worldwide** on yhdysvaltalainen maailmanlaajuinen mainostoimistoketju, joka kuuluu suureen Omnicom-markkinointiviestintäkonserniin. BBDO:lla on lähes 300 toimistoa 80 eri maassa. Ne työllistävät noin 15 000 ihmistä. 

Mainosalan kansainvälinen julkaisu *The Gunn Report* on nimennyt BBDO:n maailman eniten mainosalan palkintoja saaneeksi mainostoimistoketjuksi kuutena vuotena peräkkäin, 2005–2010. Ketjun palkituimpia toimistoja ovat BBDO New York, brasilialainen Almap BBDO, Lontoon AMV BBDO, BBDO Toronto ja espanjalainen Contrapunto BBDO. Cannesin mainosfestivaaleilla BBDO Worldwide palkittiin *Network of the Year* -nimityksellä viidesti peräkkäin 2007–2011.

Historiaa
---------

BBDO:n juuret juontavat vuoden 1891 New Yorkiin ja George Battenin perustamaan Batten Companyyn. Vuonna 1918 Batten kuoli, ja vuonna 1928 hänen jälkeensä jättämä yritys yhdistyi Barton, Durstine & Osborn -nimisen mainostoimiston kanssa ja otti nimekseen koomisuutta herättäneen rykelmän Batten Barton Durstine & Osborn. Pilailijat sanoivat nimen kuulostavan siltä kuin matkalaukku pomppisi rappusia alas. Käytännöllisempää oli käyttää lyhennettä BBD&O, josta et-merkki pudotettiin pois 1960-luvulla.

1920-luvun lopulla BBDO oli ensimmäinen mainostoimisto, joka perusti oman osaston uutta mediaa, radiota, varten. Televisiomainontaa varten BBDO:lla oli jo vuonna 1949 osasto, jolla työskenteli 150 ihmistä.

1940-luvulla BBDO:n Alex Osborn kehitti sittemmin brainstormingiksi nimetyn uudenlaisen ideointimenetelmän, jossa istunnon osallistujat vuorotellen ja ilman kritiikkiä "hyökkäävät" ongelman kimppuun ja yrittävät ratkaista sitä. 1950-luvun alussa BBDO oli taustavaikuttajana Dwight Eisenhowerin menestyksekkäässä presidenttikampanjassa 1952 ja uudelleenvalinnassa 1956.

Vuodesta 1960 lähtien yksi BBDO:n suurimmista asiakkaista on ollut Pepsi, jonka mainoshahmoista tunnetuimpia oli poplaulaja Michael Jackson. Muita BBDO:n pitkäaikaisia asiakkaita ovat olleet General Electric ja Gillette, jolle BBDO teki mainontaa yli 80 vuotta vuoteen 2013 saakka.

Vuonna 1986 BBDO yhdistyi DDB Needhamin kanssa, ja muodostui BBDO-ketjun nykyinen omistajayhtiö Omnicom Group. Siihen kuuluu myös kansainvälinen TBWA-ketju ja kymmeniä muita yrityksiä eri puolilta maailmaa.

Vuonna 2006 New Yorkin pormestari Michael Bloomberg julisti tammikuun 10. päivän "BBDO-päiväksi" kunnioittaakseen toimiston merkitystä kaupungin historiassa ja nykypäivässä. Mikään mainostoimisto ei aiemmin ole saanut vastaavaa kunnianosoitusta.

BBDO Suomessa
-------------

Suomessa BBDO-ketjua edusti vuosina 1987–2007 BBDO Helsinki Oy, alun perin Asanti Konttinen Torkler Oy.

BBDO populaarikulttuurissa
--------------------------

Laulaja-lauluntekijä Van Dyke Parks mainitsee mainostoimiston nimeltä "BBD and O" laulussaan "Palm Desert" albumilla *Song Cycle* (1967). Elokuvan *Päreet palaa!* (1975) alussa Jack Lemmonin esittämä mainosmies saa potkut yhtiöstä nimeltä Durston, Thurston & Osborne, joka lienee parodia BBDO:n alkuperäisestä nimestä Batten Barton Durstine & Osborn.

Lähteet
-------

* Tungate, Mark: *Adland – A Global History of Advertising*. London & Philadelphia: Kogan Page Limited, 2007. ISBN 0 7494 4837 7. Teoksen verkkoversio.  (Arkistoitu – Internet Archive)

1. ↑  BBDO Worldwide Dominates the Gunn Report as the Most Awarded Agency Network in the World (Arkistoitu – Internet Archive), *China Weekly News* 25.11.2008. Vaatii HighBeam-tilauksen.
2. 1 2 3  BBDO Worldwide (US) (Arkistoitu – Internet Archive), Adbrands.net. Viitattu 27.6.2016.
3. ↑  Tungate 2007, s. 27–29.
4. ↑  Tungate 2007, s. 36.
5. ↑  O'Leary, Noreen. Agency of the Year: BBDO's Tenacity Turned a Major Client Loss Into a Minor Setback, *Adweek* 15.12.2014. Viitattu 27.6.2016.
6. ↑  Määttänen, Seppo: Bibbiduu & Co..  *Markkinointi & Mainonta*, 2.2.2007.  Talentum Oyj.
7. ↑  Elokuva YouTubessa, kohdat 4:47 ja 5:35 (maksullinen).

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:BBDO